Molitveno-katehetska priprema za slavlje svetkovine Presvetog Trojstva

7. lipnja 2020.

U ime Oca i Sina i Duha Svetoga…

*Pripremiti i staviti na stol: npr. tri cvijeta ili sliku obitelji ili upaliti tri svijeće, a može se izrezati tri srca u obliku cvijeta…što će lakše približiti tajnu Presvetog Trojstva.*

Uvodne misli: Što znamo o Presvetom Trojstvu? Kakve veze ima s našim životom? Koje osobe čine Presveto Trojstvo?

Ulazeći nedjeljom u crkvu (blagoslovljenom vodom) činimo znak križa i sjećamo se svoga krštenja. Te riječi je prvi put nad nama izgovorio svećenik - krstitelj kad nas je prozvao imenom … ja te krstim u ime Oca i Sina i Duha Svetoga. Tada nismo bili svjesni neizrecivog dara Božje milosti, dara VJERE koji smo primili kad smo milošću Božjom uronjeni u život Presvetog Trojstva! Tajna je to nad sve tajne sam božanski život - strujanju ljubavi unutar Trojstva i njegovo darivanje, prebivanje u nama. Tako sada na svetkovinu Presvetog Trojstva ispovijedamo vjeru svoga krštenja, zahvalni roditeljima i svojoj obitelji koja mi je tu vjeru prenijela:

Vjerujem u jednoga Boga Oca svemogućega, Stvoritelja neba i zemlje, i u Isusa Krista Sina Njegova jedinorođenoga… i u Duha Svetoga Gospodina i Životvorca koji izlazi od Oca i Sina…

Što nam Božja riječ poručuje za ovaj blagdan?

**Čitanje knjige Izlaska (Izl 34, 4b-6. 8-9):**

U one dane: Mojsije rano jutrom ustane i popne se na Sinajsko brdo, uzevši u ruke dvije kamene ploče, kako mu je Gospodin naredio. Gospodin se spusti u liku oblaka, a on stade preda nj i zazva Ime:“Jahve! – Gospodin!” Gospodin prođe ispred njega te se javi: “Gospodin! Gospodin! Bog milosrdan i milostiv, spor na srdžbu, bogat ljubavlju i vjernošću, Mojsije smjesta pade na zemlju i pokloni se. Onda reče: “Gospodine moj! Ako sam stekao blagonaklonost u tvojim očima, onda, o Gospodine, pođi s nama! Premda je narod tvrde šije, oprosti naše grijehe i naše opačine i primi nas za svoju baštinu!”

**Psalam – Hvaljen i slavljen dovijeka (Dn 3,52-56).**

Blagoslovljen budi, Gospodine, Bože otaca naših, hvaljen i uzvisivan dovijeka!

Blagoslovljeno, slavno i sveto ime tvoje, hvaljeno i uzvisivano dovijeka!

Blagoslovljen budi u domu svete slave svoje, hvaljen i slavljen dovijeka!

Blagoslovljen budi na prijestolju kraljevstva svoga, hvaljen i uzvisivan dovijeka!

Blagoslovljen, ti što istražuješ bezdane i sjediš nad kerubima, hvaljen i uzvisivan dovijeka!

Blagoslovljen budi na svodu nebeskom, hvaljen i slavljen dovijeka!

**Čitanje Druge poslanice svetoga Pavla apostola Korinćanima (2 Kor 13, 11-13):**

Braćo, radujte se, usavršujte se, tješite se, složni budite, mir njegujte i Bog ljubavi i mira bit će s vama. Pozdravite jedni druge svetim cjelovom. Pozdravljaju vas svi sveti. Milost Gospodina Isusa Krista, ljubav Boga i zajedništvo Duha Svetoga sa svima vama!

 **Pjesma prije Evanđelja:** Slava Ocu i Sinu i Duhu Setomu. Bogu koji jest, koji bijaše i koji dolazi!

**Evanđelje – Čitanje sv. evanđelja po Ivanu (Iv 3**,**16-18)**

Uistinu, Bog je tako ljubio svijet te je dao svoga Sina Jedinorođenca da nijedan koji u njega vjeruje ne propadne, nego da ima život vječni. Ta Bog nije poslao Sina na svijet da sudi svijetu, nego da se svijet spasi po njemu. Tko vjeruje u njega, ne osuđuje se; a tko ne vjeruje, već je osuđen što nije vjerovao u ime jedinorođenoga Sina Božjega.

Nakon čitanja Božje riječi ostanimo u tišini i dopustimo da nas prožme, zahvati, preobrazi…

**Meditacija**

Bože, ti si se Mojsiju objavio kao Bog bogat milosrđem, koji rado praštaš, obiluješ ljubavlju i vjernošću. Raduje me što hodaš sa mnom pustinjom moga života i što sam tvoja baština. Moje srce je puno divljenja i zahvalnosti kad promatram svemir i sva tvoja veličanstvena djela: prekrasna jutra, zrake sunca, cvijet koji se otvorio, zvjezdano nebo, blago lice moje majke, oči malog djeteta, osmijeh mog prijatelja… Najviše me raduje kad pomislim koliko me Isus voli i koliku je cijenu tvoj Sin platio da sve nas ljude spasi od grijeha. Isuse ti si nam darovao Duha Svetog koji nas čini tvojim prijateljima i učenicima. On mi sada daje shvatiti da si Ti Bože nad svime, da je sve postalo po tebi koji si izvor mog života, moje radosti i snage. Tvoj Duh me uči ljubiti ne samo riječima nego još više djelima. On sam je ta ljubav koja je razlivena u mom srcu. Zato se smijem radovati što me ljubiš, postajati sve bolji i hrabriji, tješiti, pomagati drugima u nevolji i širiti tvoj mir. Kako je lijepo što si ti Bože Trojstvo, što nisi sam nego božanska obitelj, neizreciva ljubav, nesebičnost i darivanje. Od Tebe mogu sve naučiti. Moj život je od početka do kraja označen vjerom u tebe o Presveto Trojstvo jer me Ti želiš dovesti u puninu ljubavi svog života. To već činiš jer mi se bez prestanka darivaš u svojoj Riječi i Euharistiji. Molim te nauči me kako otvoriti srce za tebe, tvoju ljubav, tvoj dari i za moju braću i sestre. Zato ti kličem: Slava Ocu… ili

 „**Tebi neka je hvala i čast, tebi neka je slava i moć o blaženo Trojstvo**!“

Aktivnosti: - Nacrtati ili bojama izraziti Boga koji je Ljubav, koji je Trojstvo i jedinstvo

 - Napisati kratku molitvu – zahvalu svakoj od osoba Presvetog Trojstva

- Zajednički napraviti plakat ili umnu mapu o Bogu Stvoritelju, Sinu Spasitelju i Duhu Svetom Posvetitelju.

 - istražiti na internetu kojim se simbolima najčešće prikazuje Presveto Trojstvo

Zaključak:

* Koliko puta na dan učinimo znak križa? Postanimo više svjesni da time ispovijedamo vjeru svoga krštenja, vjeru u Presveto Trojstvo.
* Bog nas poziva u zajedništvo života i ljubav triju Božanskih osoba. Kakav je tvoj osobni odnos prema Ocu, prema Sinu i prema Duhu Svetome?
* Zahvaljujem li Bogu za sve što je učinio za mene, za sve što čini sada i za ono što u vječnosti priprema za mene?

Na poveznici možete poslušati prigodan psalam:

https://youtu.be/UPmzUJWe8PY